b'\n_START_ARTICLE_\nKv\xc3\xadv\xc3\xadk\n_START_SECTION_\nSamfunn\n_START_PARAGRAPH_\nSkolen i Kv\xc3\xadv\xc3\xadk ble tatt i bruk i 1907. Den 22. august 1976 ble dagens skolebygning innviet av visebiskop Ejvindur Vilhelm. P\xc3\xa5 skolen g\xc3\xa5r elever fra Kv\xc3\xadv\xc3\xadk, Stykki\xc3\xb0 og Sk\xc3\xa6lingur. De \xc3\xb8vrige elevene i kommunen, fra V\xc3\xa1lur og Leynar, sogner til skolene i henholdsvis Vestmanna og Leynar. Fra 6. klasse g\xc3\xa5r barna fra Kv\xc3\xadv\xc3\xadk, Stykki\xc3\xb0, Leynar og Sk\xc3\xa6lingur p\xc3\xa5 ungdomsskolen i Vestmanna. I dag g\xc3\xa5r n\xc3\xa6rmere 60 elever ved skolen i Kv\xc3\xadv\xc3\xadk, mens ungdomsskolen i Vestmanna har omtrent 30 elever fra Kv\xc3\xadv\xc3\xadkar kommuna._NEWLINE_I Kv\xc3\xadv\xc3\xadk har man ogs\xc3\xa5 et samfunnshus, Gl\xc3\xa6man. Det er arbeiderforeningen Samvirki som eier og driver huset. Bygda har b\xc3\xa5de sparebank og posthus, avdelinger av henholdsvis F\xc3\xb8roya Sparikassa og Postverk F\xc3\xb8roya. De fleste av innbyggerne arbeider andre steder enn i hjembygda. Mange menn jobber til sj\xc3\xb8s ombord p\xc3\xa5 skip hjemmeh\xc3\xb8rende andre steder p\xc3\xa5 F\xc3\xa6r\xc3\xb8yene, og mange arbeider i T\xc3\xb3rshavn. I Kv\xc3\xadv\xc3\xadk ligger det dessuten to h\xc3\xa5ndverksbedrifter, og det drives ogs\xc3\xa5 noe landbruk.\n_START_SECTION_\nHistorie\n_START_PARAGRAPH_\nDet er usikkert n\xc3\xa5r Kv\xc3\xadv\xc3\xadk ble grunnlagt, men den regnes for \xc3\xa5 v\xc3\xa6re eldre enn \xc3\xa5r 1200. Funn av hustufter fra 1000- til 1100-tallet, bekrefter dette og indikerer at bygda kan v\xc3\xa6re en av F\xc3\xa6r\xc3\xb8yenes eldste. Bebyggelsen i bygda har blitt kontinuerlig fornyet gjennom rivninger og nybygging, slik at de eldste husene i bygda i dag stammer fra 1700-tallet._NEWLINE_Kv\xc3\xadv\xc3\xadk er sete for b\xc3\xa5de en kirke og en presteg\xc3\xa5rd. Den f\xc3\xb8rste kirken p\xc3\xa5 stedet ble bygd p\xc3\xa5 midten av 1800-tallet. Den n\xc3\xa5v\xc3\xa6rende Kv\xc3\xadv\xc3\xadkar kirkja ble tatt i bruk i 1903. Presteg\xc3\xa5rden p\xc3\xa5 Kirkjuteigur er ogs\xc3\xa5 gammel og er bygd p\xc3\xa5 den samme tiden som den f\xc3\xb8rste kirken. Peter Alberg Holm, forfatteren av Skildringer og Sagn fra F\xc3\xa6r\xc3\xb8erne, ble f\xc3\xb8dt her som prestes\xc3\xb8nn i 1823.'